b'\n_START_ARTICLE_\nKarl Gustaf Ehrstr\xc3\xb6m\n_START_PARAGRAPH_\nKarl Gustaf Ehrstr\xc3\xb6m (17. maaliskuuta 1822 Turku \xe2\x80\x93 23. lokakuuta 1886 Helsinki) oli suomalainen oikeustieteilij\xc3\xa4, professori ja oikeusosaston senaattori. H\xc3\xa4n oli lyhyen aikaa my\xc3\xb6s Suomen prokuraattori ennen kuolemaansa vuonna 1886._NEWLINE_K. G. Ehrstr\xc3\xb6min vanhemmat olivat kirkkoherra Erik Gustaf Ehrstr\xc3\xb6m ja Ulrika Lovisa Ahlstedt. Ehrstr\xc3\xb6m opiskeli lakia Aleksanterin yliopistossa Helsingiss\xc3\xa4 vuodesta 1840 alkaen. H\xc3\xa4n oli opiskeluvuosinaan keskeinen henkil\xc3\xb6 etel\xc3\xa4pohjalaisessa osakunnassa ja n\xc3\xa4kyv\xc3\xa4 ylioppilasaktivismin harrastaja. H\xc3\xa4n oli mukana my\xc3\xb6s joulukuussa 1855 T\xc3\xb6\xc3\xb6l\xc3\xb6n p\xc3\xa4iv\xc3\xa4llisin\xc3\xa4 tunnetussa illanvietossa, jossa ylioppilaat olivat kohottaneet maljoja Ven\xc3\xa4j\xc3\xa4n vihollisille. Tapauksen johdosta Ehrstr\xc3\xb6m joutui eroamaan yliopiston lainopillisen tiedekunnan kuraattorin virasta, johon h\xc3\xa4n samana syksyn\xc3\xa4 oli p\xc3\xa4\xc3\xa4ssyt. H\xc3\xa4nen uransa ei kuitenkaan katkennut ja h\xc3\xa4n sai pian uuden viran tiedekunnasta. Vuonna 1859 Ehrstr\xc3\xb6m v\xc3\xa4itteli tohtoriksi ja jo seuraavassa tammikuussa h\xc3\xa4net nimitettiin rikoslainopin ja oikeushistorian professoriksi. H\xc3\xa4n oli professorina 1860\xe2\x80\x931877 ja edusti yliopistoa valtiop\xc3\xa4ivien pappiss\xc3\xa4\xc3\xa4dyss\xc3\xa4 1872 ja 1877\xe2\x80\x931878. Ehrstr\xc3\xb6m kuului my\xc3\xb6s Helsingin kaupunginvaltuustoon 1875\xe2\x80\x931878._NEWLINE_Ehrstr\xc3\xb6m kirjoitteli aktiivisesti lehtiin ja tuki julkisuudessa J. V. Snellmania. Vuosina 1865\xe2\x80\x931875 h\xc3\xa4nell\xc3\xa4 oli avainrooli rikoslain uudistamista valmistelleessa komiteassa ja lopulta valmistunut komiteamietint\xc3\xb6 oli keskeisilt\xc3\xa4 osiltaan h\xc3\xa4nen aikaansannoksensa. H\xc3\xa4n perehtyi my\xc3\xb6s Suomen vankeinhoidon uudistamiseen ja oli 1869 mukana Vankeinhoitoyhdistyksen perustamisessa. Vuosina 1877\xe2\x80\x931886 Ehrstr\xc3\xb6m oli senaattorina senaatin oikeusosastossa ja 1880\xe2\x80\x931882 my\xc3\xb6s j\xc3\xa4senen\xc3\xa4 Suomen asiain komiteassa Pietarissa. Muutamaa kuukautta ennen kuolemaansa h\xc3\xa4net nimitettiin kes\xc3\xa4kuussa 1886 Suomen prokuraattoriksi._NEWLINE_K. G. Ehrstr\xc3\xb6min poikia olivat diplomaatti Erik Ehrstr\xc3\xb6m ja sis\xc3\xa4tautiopin professori Robert Ehrstr\xc3\xb6m.'